Man dood ná aanranding in kroeg(Argieffoto) Twee mans sal na verwagting volgende week in die hof verskyn nadat hulle glo ’n man by ’n kroeg in Pretoria aangerand het. Die man het na die aanranding aan sy beserings beswyk. Volgens ao. Marinda Austin, woordvoerder van die Villieria-polisiestasie, het die beweerde aanval op 28 Februarie by ’n kroeg in Waverley in Pretoria plaasgevind. Die naam van die kroeg is aan Maroela Media bekend, maar die webblad kon nog nie die kroeg se bestuur in die hande kry nie en weerhou dus die naam. “Die man het omstreeks 22:00 by die kroegtoonbank gestaan toe hy deur een van die verdagtes van agter af oorval is. Die verdagte het die man teen sy oor geklap,” sê Austin. Volgens Austin het die tweede verdagte daarna op die man gespring en hom verder aangerand. “Die man het omstreeks 23:10 aan sy beserings beswyk.” Die polisie het die twee verdagtes verlede Woensdag vasgetrek. Hulle is tans in aanhouding en sal na verwagting volgende Donderdag in die hof verskyn vir hul amptelike borgtogaansoek. Austin kon nie bevestig in watter hof die twee mans sal verskyn nie.